Brief: Danny Titus moet kortgevat word – praag.co.za
Danny Titus, die ATKV se uitvoerende direkteur: kultuur, diskrediteer in sy amptelike hoedanigheid reeds jare lank blankes, veral Afrikaners, en Standaardafrikaans. In sy jongste skrywe loof hy onlangse byeenkomste waar die rol van bruin mense in Afrikaans erg oordryf word en daar glad nie afdoende erkenning aan die bydrae van blankes gegee word nie. Titus sluit sy betoog soos volg af:
"Mag die stryd tussen standaardtaal en dialek spoedig tot 'n einde kom. Dit is tog so dat 'n dialek eintlik maar 'n standaardtaal sonder 'n weermag is. Die sogenaamde standaardtaal het vir dekades 'n weermag en 'n polisiemag gehad. Mag Afrikaans nou daarsonder klaarkom" (Netwerk24, 6 September).
Die "sogenaamde" standaardtaal waarna Titus verwys, is Standaardafrikaans. Die dialek waarna hy verwys, is klaarblyklik Kaaps. Wat hy skynbaar wil hê, is dat die onderskeid tussen Standaardafrikaans en Kaaps uitgewis moet word; dat hulle een en dieselfde moet wees. Dit beteken dat die plaasvervanger-standaardtaal maar oorvloediglik met onnodige Engels besoedel kan wees. Dit is bekend dat Titus sterk ten gunste van Engels is. Hy het, as ek reg onthou, sy werkstukke tydens sy studie in Nederland in Engels voltooi en daarna sy kinders in Engelse skole in Suid-Afrika geplaas.
Dit is louter onsin dat 'n dialek gedefinieer kan word as 'n "standaardtaal sonder 'n weermag." Kaaps is 'n dialek juis omdat dit nie 'n standaardtaal is nie. Dit is verder 'n feit dat dialekte wêreldwyd sonder 'n weermag bestaan. Wat Titus impliseer, is dat Kaaps die status van standaardtaal sou gehad het as dit nie was dat Kaaps tydens die blanke politieke bewind met die militêre mag van die Suid-Afrikaanse weermag en polisie onderdruk is nie. Noudat sowel die weermag as die polisie grootliks in onmag verval het, skep dit volgens Titus blykbaar die geleentheid dat Kaaps die plek van Standaardafrikaans kan en behoort in te neem. As feitlik alles in die land besig is om agteruit te gaan en te verval, waarom nie ook Afrikaans nie?
Sedert 1930 was die ATKV aanvanklik veronderstel om 'n instansie te wees wat die belange van Afrikaanssprekende blankes, dus Afrikaners en Afrikaans, bevorder. Sedert 1994 is die ATKV getransformeer om ook nie-wittes as lede toe te laat en word daar nie meer openlik vir Afrikaners geskerm nie. Maar lidmaatskap van die ATKV is nog oorweldigend sowel blank as Afrikaanssprekend. Dit is voor die hand liggend dat die ATKV nie kan bekostig om die meerderheid van sy lede te vervreem nie.
Dit is uiters onvanpas en onwys dat Titus as die kultuurhoof funksioneer van 'n instansie wat by uitstek sensitief vir die belange van Afrikaanssprekende blankes en Standaardafrikaans behoort te wees. Desnieteenstaande word Titus toegelaat om in sy amptelike hoedanigheid telkens met militante en hoogs omstrede politiekgelaaide uitlatings voor 'n dag te kom. In belang van die ATKV, die meerderheid van sy lede en Afrikaans as 'n taal wat duidelik van Engels onderskeibaar is, sal Titus se onverkwiklike bedrywighede weens sy misplaasde aktivisme daadwerklik kortgevat moet word. Dit behoort die verpligting in te sluit dat hy sy aktivistiese uitlatings in sy persoonlike eerder as amptelike hoedanigheid moet doen.
Skrywer praagGepubliseer op 7 September 2017 Kategorieë Briewe, MeningsSleutelwoord afrikaans, Afrikaners, ATKV, Danny Titus, Kaaps